Parlement vat nou ook OB hof toe | Maroela Media
Parlement vat nou ook OB hof toe
23 Junie 2017
Die parlementsgebou in Kaapstad. Foto: Wikimedia.org
Die parlement gaan ook 'n hofaansoek bring om die openbare beskermer (OB) se verslag oor die Reserwebank, Absa en Bankorp tersyde te laat stel.
Dit volg op die Reserwebank en Absa se besluit vroeër die week om die OB hof toe te sleep oor haar aanbevelings rondom die omstrede CIEX-verslag wat wanadministrasie, korrupsie en wanbesteding van openbare fondse tydens die apartheidsjare ondersoek.
Adv. Busisiwe Mkhwebane, die OB, het Maandag tydens 'n mediakonferensie gesê die Suid-Afrikaanse Reserwebank het sy pligte om die publiek te beskerm versuim deur nie 'n R1,125 miljard skenking, wat die Reserwebank volgens haar onwettig aan Absa in die laat 80's en vroeë 90's gemaak het, te verhaal nie.
Sy het 'n wysiging aan artikel 224 van die Grondwet aanbeveel wat handel oor die Reserwebank se onafhanklikheid en gesê die hoofdoel van dié bank, wat behels die beskerming van die rand as geldeenheid, moet verander word sodat dit die beskerming van die sosio-ekonomiese welvaart van Suid-Afrikaanse landsburgers insluit.
Mkhwebane het in haar verslag 'n opdrag aan die portefeuljekomitee oor justisie en korrektiewe dienste van die parlement gegee om 'n "proses te begin wat sal lei tot die wysiging van artikel 224 van die Grondwet".
"Die OB gee in wese 'n parlementêre komitee opdrag om 'n wetgewende proses te begin en skryf aan die komitee voor wat die beleid vir die wetsontwerp sal wees en watter grondwetlike bepalings gebruik moet word vir die wetgewende proses.
"Die parlement is van mening dat die regstellende aksies wat die OB gelas het, wat bindend is ingevolge die wet, die parlement se magte onder die Grondwet verdring. Artikel 57 van die Grondwet bemagtig die parlement om sy interne reëlings, verrigtinge en prosedures te beheer. Die parlement sal dus 'n hofaansoek instel wat versoek om hierdie regstellende aksies opsy te skuif omdat dit inderwaarheid ongrondwetlik is," het die parlement in 'n verklaring gesê.
Opposisiepartye het ook vroeër vandeesweek gesê Mkhwebane kan nie aan LP's opdrag gee om die magte van die Reserwebak te wysig nie. Ekonome en regskenners het die OB ook gekap vir die aanbeveling en aangevoer sy het heeltemal buite haar magte opgetree in haar aanbeveling om die mandaat van die Reserwebank te wysig.
Die OB het egter gesê die howe sal moet beslis of sy wel haar magte in dié geval oorskry het.
ABSA grondwet Openbare Beskermer parlement reserwebank
Anika-saak: Smiley terug in die hof
Ford herroep nóg twee modelle
Joshua na die Reën deel sy gunstelingliedjies
Die groot stories op papier onthou
ToekomsVenster: Soek jou hulp by die Here
Dit lyk my die Regters moet hierdie mense telkemale leer om hulle werk te doen. Sy bepaal nie haar aandag by haar werk nie en krap nou waar dit nie jeuk nie. JZ se aanstellings wat almal in die Hof eindig kos die land miljoene. Wat verstaan hulle nie. Stel die regte mense van die begin af aan.
Dit is duidelik dat die OB nie oor die regskennis beskik het toe sy tot hierdie ge volgtrekkings gekom het nie.
Alida, jy is 100% reg. Dan blyk dit, volgens berigte in die media, in dié dae, ook het hulle verwys na 'n Twiet van haar 'n tyd gelede, dat sy haar bes moontlik deur die anti- Reserwebank aktivis, en voormalige direkteur, Stephen Goodson se boek, "A history of central banking and the enslavement of mankind", laat lei het. Sy het die koerant en ook in die afgelope paar dae aangeraai om die boek te lees. Kan mens dit oorvertel! Genade.
Kan sy lees? Haar boyfriend sukkel nogal daarmee.
Hierdie madam dink van haarself soveel sodat ander nie ook iets van haar kan dink nie. Klim af van jou troontjie af madam, jy is nie so groot as wat jy dink nie.